Projektas LIETUVOS RESPUBLIKOS VYRIAUSYBĖ NUTARIMAS

Dėl LIETUVOS RESPUBLIKOS VYRIAUSYBĖS 1998 M. VASARIO 6 D. NUTARIMO NR. 152 „DĖL PRIVATIZAVIMO FONDO LĖŠŲ NAUDOJIMO IR APSKAITOS TAISYKLIŲ PATVIRTINIMO“ PAKEITIMO

2015 m. d. Nr.

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 1998 m. vasario 6 d. nutarimą Nr. 152 „Dėl Privatizavimo fondo lėšų naudojimo ir apskaitos taisyklių patvirtinimo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL PRIVATIZAVIMO FONDO LĖŠŲ NAUDOJIMO TVARKOS APRAŠO PATVIRTINIMO

Vadovaudamasi Lietuvos Respublikos valstybei ir savivaldybėms priklausančių akcijų privatizavimo įstatymo 7 straipsnio 5 dalimi ir Rezervinio (stabilizavimo) fondo nuostatų, patvirtintų Lietuvos Respublikos Seimo 2002 m. gegužės 30 d. nutarimu Nr. IX-912 „Dėl Rezervinio (stabilizavimo) fondo nuostatų patvirtinimo“, 7 punktu, Lietuvos Respublikos Vyriausybė n u t a r i a:

1. Patvirtinti Privatizavimo fondo lėšų naudojimo tvarkos aprašą (pridedama).

2. Pavesti:

2.1. Lietuvos Respublikos finansų ministerijai parengti Duomenų, reikalingų Privatizavimo fondo apskaitai tvarkyti ir ataskaitoms parengti, tvarkos aprašą;

2.2. centralizuotai valdomo valstybės turto valdytojui teikti Lietuvos Respublikos finansų ministerijai duomenis, reikalingus Privatizavimo fondo apskaitai tvarkyti ir ataskaitoms parengti.“

Ministras Pirmininkas

Finansų ministras

PATVIRTINTA Lietuvos Respublikos Vyriausybės 1998 m. vasario 6 d. nutarimu Nr. 152

(Lietuvos Respublikos Vyriausybės 2015 m. d. nutarimo Nr. redakcija)

PRIVATIZAVIMO FONDO LĖŠŲ NAUDOJIMO

TVARKOS APRAŠAS

I SKYRIUS

BENDROSIOS NUOSTATOS

1. Privatizavimo fondo lėšų naudojimo tvarkos aprašas (toliau – Aprašas) nustato Privatizavimo fondo lėšų, iš jų ir užsienio valiuta, pervestų į Lietuvos Respublikos finansų ministerijai (toliau – Finansų ministerija) atidarytą Privatizavimo fondo sąskaitą (toliau – Privatizavimo fondo sąskaita), naudojimo tvarką.

2. Privatizavimo fondo lėšomis disponuoja Lietuvos Respublikos Vyriausybė pagal Lietuvos Respublikos Seimo patvirtintą Privatizavimo fondo lėšų sąmatą. Šios lėšos kaupiamos Privatizavimo fondo sąskaitoje, Lietuvos banke.

3. Į Privatizavimo fondo sąskaitą gautos lėšos užsienio valiuta gali būti keičiamos į eurus, o gautos lėšos eurais pervedamos į Privatizavimo fondo sąskaitą ir naudojamos Privatizavimo fondo sąmatoje patvirtintoms išlaidoms finansuoti.

4. Privatizavimo fondo lėšų sąmatos projektą, kuriame numatomos Privatizavimo fondo įplaukos ir išlaidos, rengia Finansų ministerija. Privatizavimo fondo lėšų sąmatos projektas teikiamas Lietuvos Respublikos Vyriausybei ir Lietuvos Respublikos Seimui kartu su Lietuvos Respublikos tam tikrų metų valstybės biudžeto ir savivaldybių biudžetų finansinių rodiklių patvirtinimo įstatymo projektu.

5. Duomenis apie planuojamais metais į Privatizavimo fondą numatomas pervesti lėšas, numatomą gauti atlygį už valstybei nuosavybės teise priklausančių akcijų privatizavimą, numatomą gauti atlygį už valstybės nekilnojamojo turto ir kitų nekilnojamųjų daiktų pardavimą ir kitas su tuo pardavimu susijusias išlaidas Finansų ministerijai centralizuotai valdomo valstybės turto valdytojas (toliau – CTV) pateikia Lietuvos Respublikos Vyriausybės patvirtintame Lietuvos Respublikos tam tikrų metų valstybės biudžeto ir savivaldybių biudžetų finansinių rodiklių patvirtinimo įstatymo projekto rengimo plane nustatytais terminais.

6. Duomenis apie lėšų ekspertų (patarėjų) paslaugoms apmokėti, privatizavimo objektams parengti privatizuoti ir įsiteisėjusiems teismo sprendimams, kuriais CTV įpareigota grąžinti į Privatizavimo fondą pervestas lėšas, vykdyti poreikį ir jo pagrindimą Finansų ministerijai pateikia valstybės biudžeto asignavimų valdytojai (toliau – asignavimų valdytojai) ir (ar) CTV.

7. Asignavimų valdytojams už Privatizavimo fondo lėšų naudojimą mutatis mutandis taikoma Lietuvos Respublikos biudžeto sandaros įstatymo 5 straipsnio 1 dalis ir 7 straipsnis. CTV atsako už gautų Privatizavimo fondo lėšų paskirstymą ir panaudojimą.

II SKYRIUS

PRIVATIZAVIMO FONDO LĖŠŲ NAUDOJIMAS

8. Privatizavimo fondo lėšų dalis, pervedama Rezerviniam (stabilizavimo) fondui sudaryti:

8.1. iki kiekvieno mėnesio 10 dienos, – 2/3 praėjusį mėnesį gautų privatizavimo lėšų dalies;

8.2. iki einamųjų metų gruodžio 31 dienos, – likusi nepervesta gautų privatizavimo lėšų dalis. Į Rezervinio (stabilizavimo) fondo ataskaitinių metų lėšų sumą įskaitomos tos Privatizavimo fondo lėšos, kurių mokėjimo pavedimų vykdymo pradžia yra iki ataskaitinių metų gruodžio 31 dienos įskaitytinai.

9. Pradėti naudoti Privatizavimo fondo lėšas (įskaitant prisiimamus sutartinius įsipareigojimus) galima tada, kai įsigalioja Lietuvos Respublikos tam tikrų metų valstybės biudžeto ir savivaldybių biudžetų finansinių rodiklių patvirtinimo įstatymas ir:

9.1. pagal Lietuvos Respublikos valstybei ir savivaldybėms priklausančių akcijų privatizavimo įstatymo 7 straipsnio 4 dalies 4 ir 5 punktuose nurodytą paskirtį – kai asignavimų valdytojai ir (ar) CTV, kurie Lietuvos Respublikos Vyriausybės sprendimu gali pasitelkti ekspertus (patarėjus), ir CTV, kuris gauna atlygį už valstybei nuosavybės teise priklausančių akcijų privatizavimą, pateikia Finansų ministerijai savo patvirtintas atitinkamai ekspertų (patarėjų) paslaugų, atlygio už valstybei nuosavybės teise priklausančių akcijų privatizavimą, programų sąmatas, sudarytas pagal formą BFP-1, patvirtintą Lietuvos Respublikos finansų ministro 2009 m. sausio 14 d. įsakymu Nr. 1K-006 „Dėl Lietuvos Respublikos valstybės biudžeto programų sąmatų ir pažymų apie valstybės biudžeto asignavimų pakeitimus formų patvirtinimo“ (toliau – programų sąmatos);

9.2. pagal Lietuvos Respublikos valstybei ir savivaldybėms priklausančių akcijų privatizavimo įstatymo 7 straipsnio 4 dalies 2 ir 3 punktuose nurodytą paskirtį – kai Lietuvos Respublikos Vyriausybė patvirtina iš Privatizavimo fondo lėšų įgyvendinamas programas, kurias įgyvendina asignavimų valdytojai ir (ar) CTV, ir kai asignavimų valdytojai ir (ar) CTV pateikia Finansų ministerijai savo patvirtintas kiekvienos programos programų sąmatas. Privatizavimo fondo lėšos Garantiniam fondui sudaryti naudojamos ir pervedamos pagal Lietuvos Respublikos Vyriausybės tvirtinamą atskirą programą;

9.3. pagal Lietuvos Respublikos valstybei ir savivaldybėms priklausančių akcijų privatizavimo įstatymo 7 straipsnio 4 dalies 6 punkte nurodytą paskirtį – kai CTV, kuris privatizavimo objektą parengia privatizuoti, pateikia Finansų ministerijai savo patvirtintas privatizavimo objekto parengimo privatizuoti programų sąmatas;

9.4. pagal Lietuvos Respublikos valstybei ir savivaldybėms priklausančių akcijų privatizavimo įstatymo 7 straipsnio 4 dalies 7 punkte nurodytą paskirtį – kai CTV įsiteisėjusiems teismo sprendimams, kuriais jis įpareigotas grąžinti į Privatizavimo fondą pervestas lėšas, vykdyti pateikia Finansų ministerijai savo patvirtintas programų sąmatas.

10. Išlaidos, nurodytos tam tikrų metų Privatizavimo fondo lėšų sąmatoje, išskyrus išlaidas Rezerviniam (stabilizavimo) fondui sudaryti, Privatizavimo fondo lėšų gavėjams Lietuvos Respublikos finansų ministro nustatyta šių išlaidų finansavimo (pervedimo) tvarka finansuojamos atlikus darbus, suteikus paslaugas ar įsigijus prekes, atsižvelgiant į gaunamas Privatizavimo fondo pajamas.

11. Asignavimų valdytojai ir (ar) CTV, kurie iš Privatizavimo fondo lėšų įgyvendina Lietuvos Respublikos Vyriausybės patvirtintas programas, ir asignavimų valdytojai ir (ar) CTV, kurie Lietuvos Respublikos Vyriausybės sprendimu gali pasitelkti ekspertus (patarėjus), turi atidaryti banke atskiras sąskaitas, kuriose laikomos iš Privatizavimo fondo gaunamos lėšos, ir, sudarydami su bankais sutartis, privalo numatyti, kad apskaičiuotas palūkanas už lėšas, laikomas šiose sąskaitose, bankai perveda į Privatizavimo fondo sąskaitą.

12. Atlygis už valstybei nuosavybės teise priklausančių akcijų privatizavimą pervedamas CTV, gavus į Privatizavimo fondą lėšas už šių akcijų privatizavimą, pagal kiekvieną mėnesį (iki kito mėnesio 5 dienos) Finansų ministerijai CTV pateiktas PVM sąskaitas faktūras.

13. Metams pasibaigus, Aprašo 9.1–9.4 papunkčiuose nurodyti asignavimų valdytojai ir (ar) CTV gautas ir likusias nepanaudotas Privatizavimo fondo lėšas ne vėliau kaip iki kitų metų sausio 10 dienos grąžina į Privatizavimo fondo sąskaitą.

14. Ataskaitiniam laikotarpiui pasibaigus, iki kito ketvirčio pirmo mėnesio 20 dienos asignavimų valdytojai ir (ar) CTV, kuriems tais metais buvo numatytos Privatizavimo fondo lėšos ir kurie Finansų ministerijai pateikė savo patvirtintas programų sąmatas, pateikia Finansų ministerijai to ataskaitinio laikotarpio (pirmo ketvirčio, pirmo pusmečio, devynių mėnesių ir metų) išlaidų sąmatos vykdymo ataskaitą pagal formą Nr. 2, patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“.

15. Privatizavimo fondo lėšos grąžinamos:

15.1. į jas įmokėjusių asmenų sąskaitas pagal pateiktus prašymus ir įmokų patvirtinimo dokumentus, jeigu jos įmokėtos be teisinio pagrindo;

15.2. įsiteisėjusiems teismo sprendimams, kuriais CTV įpareigota grąžinti į Privatizavimo fondą pervestas lėšas, vykdyti pagal CTV pateiktas Finansų ministerijai įsiteisėjusių teismo sprendimų, nutarčių, vykdomųjų ir kitų dokumentų kopijas ir prašymus, kuriuose nurodoma Privatizavimo fondo lėšų gavėjo sąskaita.

_________________________